LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS VIETOS SAVIVALDOS ĮSTATYMO NR. I-533 4, 9 STRAIPSNIŲ PAKEITIMO IR ĮSTATYMO PAPILDYMO 91 STRAIPSNIU ĮSTATYMO PROJEKTO

2015-12-03 Nr. XIIP-3817

Vilnius

Įvertinę projekto atitiktį Konstitucijai, įstatymams, teisėkūros principams bei juridinės technikos taisyklėms, teikiame šias pastabas:

Projekto 1 straipsniu pildomo įstatymo 4 straipsnio 14 punkto sąvokoje „Viešumo ir informacijos atskleidimo“ nuostata „informacijos atskleidimo“ yra brauktina, nes pats viešumo principas įpareigoja atskleisti informaciją, susijusią su savivaldybės (jų institucijų) veikla, veiklos formomis, priimtais sprendimais bei kitą savivaldybės bendruomenei reikšmingą informaciją. Antai, tokios informacijos atskleidimas reglamentuojamas Vietos savivaldos įstatymo 9 straipsnio 6 dalyje, 13 straipsnio 5, 6, 9 ir 11 dalyse, 14 straipsnio 7 dalyje, 21 straipsnio 1 dalyje, 27 straipsnio 9 dalies 9 ir 15 punktuose, 42 straipsnio 5 dalyje, 45 straipsnio 2 dalyje bei 46 straipsnio 2 dalyje. Atsižvelgus į tai, „viešumo“ principo turinys dėstytinas, pvz., taip: „Savivaldybės savo interneto svetainėse teikia ir nuolat atnaujina šio įstatymo numatytą informaciją, taip pat informaciją apie savivaldybės kontroliuojamas įmones, jų vadovus, valdybos narius <...>“.

Be to, reglamentuojant informacijos teikimo apimtį apie savivaldybės gaunamą paramą, nuostatą „paramos teikėjus“ reikia patikslinti – „paramos teikėją (teikėjus)“, taip pat įrašyti - „paramos laikotarpį“, kaip tai numatyta kartu teikiamame Labdaros ir paramos įstatymo Nr. I-172 5, 7, 10 ir 12 straipsnių pakeitimo įstatymo projekto 4 straipsnyje dėl teikiamos informacijos apie suteiktą paramą.

Projekto 3 straipsnio 1, 2, 3, 4 ir 5 dalyje siūloma įtvirtinti nuostatas dėl reikalavimų steigiant viešųjų paslaugų teikėjus, taip pat ūkinės veiklos vykdymo teikiant „prekes ar paslaugas“, kai savivaldybės imtųsi „prekių ir paslaugų“ teikimo naujos ūkinės veiklos, steigtų naują juridinį asmenį šiai veiklai vykdyti arba patikėtų naujos ūkinės veiklos vykdymą jau veikiantiems savivaldybės kontroliuojamiems juridiniams asmenims (gavus išankstinį Konkurencijos tarybos sutikimą). Pažymime, kad savivaldybės funkcijų (pagal veiklos pobūdį) įgyvendinimas yra susijęs su viešųjų paslaugų, o ne prekių teikimu. Viešąsias paslaugas teikia savivaldybių įsteigti paslaugų teikėjai arba pagal sudarytas sutartis kiti viešai pasirenkami fiziniai ar juridiniai asmenys. (Vietos savivaldos įstatymo 5 straipsnio 2 dalis). Savivaldybė yra atsakinga už viešųjų paslaugų teikimą gyventojams (Vietos savivaldos įstatymo 8 straipsnio 1 dalis). Atsižvelgus į tai, projekte reikėtų atsisakyti savivaldybei (jos įsteigtoms įstaigoms ir įmonėms) nebūdingos „prekių teikimo“ funkcijos įgyvendinimo bei aptariamosiose formuluotėse vartoti ne „paslaugų“, o „viešųjų paslaugų“ sąvoką.

Be to, aptariamosiose projekto nuostatose vartojama sąvoka „bendruosius interesus“ yra pernelyg plati ir gali būti įvairiai interpretuojama - kap suderinti valstybės ir savivaldybės interesai, teritorinės bendruomenės, savivaldybės bendruomenės, viešieji, savivaldybės gyventojų ar kiti interesai. Siūlytina šią sąvoką sukonkretinti atsižvelgus į viešųjų paslaugių teikimo adresatą – savivaldybės bendruomenė.

Projekto 3 straipsnyje laikantis ūkinės veiklos reglamentavimo procedūrų logikos siūlytina pakeisti šio straipsnio dalių dėstymo seką: 4 dalyje išdėstyti 6 dalies tekstą, 5 dalyje – 7 dalies tekstą, o 4 ir 5 dalių tekstus išdėstyti atitinkamai 6 ir 7 dalyse.

Projekto 3 straipsnio 2 dalies formuluotėje sąvoka „užsiimančių“ derintina su įstatyme vartojama sąvoka „vykdančių“.

Projekto 3 straipsnio 2 dalyje formuluojamas pavedimas Konkurencijos tarybai „patvirtinti prašymų dėl savivaldybių vykdomos veiklos įvertinimo teikimo ir nagrinėjimo tvarką“ susiaurina projekto 3 straipsnio 10 dalies nuostatą, kurioje numatyta, kad Konkurencijos taryba turi nustatyti ir „tokių prašymų tipinę formą“.

Departamento direktorius Andrius Kabišaitis

O. Buišienė, tel. (8 5) 239 6160, el. p. ona.buisiene@lrs.lt

D. Zebleckis tel. (8 5) 239 6906, el. p. dainius.zebleckis@lrs.lt